钦定古今图书集成/明伦汇编/官常典/第494卷 > 杨朝晟
## 钦定古今图书集成/明伦汇编/官常典/第494卷 > 杨朝晟

按《唐书》本传：“朝晟，字叔明，夏州朔方人。兴行间，以先
锋功授甘泉府果毅。建中初，从李怀光讨刘文喜泾
州，斩获多，加骠骑大将军。李纳寇徐州，从唐朝臣往
讨，常冠军。怀光赴难奉天，属朝晟兵千人下咸阳，赐
实封百五十户。怀光反，韩游瓌退保邠宁，贼党张昕
守邠州，大索军实，多募士，欲潜归之。朝晟父怀宾为”
游瓌将，夜以数十骑斩昕及同谋者，游瓌遣怀宾告
行在，德宗劳问，授兼御史中丞。朝晟泣见怀光曰：“父
立功于国，子当诛，不可以主兵。”怀光絷之。及诸军围
河中，游瓌营长春宫，而怀宾战甚力。怀光平，帝原朝
晟，因为游瓌都虞候，父子皆开府、宾客、御史中丞，军
中以为荣。吐蕃犯边，游瓌自将守宁州，而御士宽，军
骄。及张献甫来代，军遂乱，朝晟逃于郊，众胁监军，请
以范希朝为节度使，希朝时已在京师。明日，朝晟出，
绐众曰：“予来贺，所请之当也。”众稍定，朝晟结诸将谋
诛首恶者。居三日，绐遣人自邠来曰：“前请报罢，张公
已舍邠矣，反者皆当死，吾不愿尽诛也，第取首恶者。”
众所讙指，斩二百馀人，献甫遂入于军。帝以希朝为节度副使，而朝晟加御史大夫。贞元九年，城盐州，发
卒护境。朝晟屯木波堡。会献甫卒，有诏代为邠宁节
度使。朝晟请城方渠，合道木波，以遏吐蕃路。诏问：“须
兵几何？”对曰：“部兵可办。”帝问：“前日城五原，兴师七万，
今何易邪？”对曰：“盐州之役，卤先知之。今薄戎而城卤，
料王师不十万，势难轻入。若发部兵，十日至塞下，未
三旬城毕，积刍聚粮，留卒守之，寇至不可拔。莱野翦
夷，吐蕃且走，此万全计也。若大发兵，阅月乃至，卤亦
来，来必战，战则不暇城矣。”帝纳其策。师次方渠，水乏，
有青蛇降险下走，视其迹，水从而流。朝晟使筑防环
之，遂为渟渊，士饮仰足。图其事以闻。有诏置祠，命泉
曰“应圣已城。”吐蕃悉众至，度不能害，乃引去，复城马
岭而归，开地三百里。十七年，卒于屯。